
19 februarie 2026
Cluj‑Napoca, a treia oprire în campania ANFP 
pentru modernizarea recrutării în funcția publică
Agenția Națională a Funcționarilor Publici (ANFP) a organizat, la Cluj‑Napoca, în data de 17 februarie 2026, o nouă sesiune regională de informare privind Concursul național – mecanismul unic de acces în funcția publică din administrația publică centrală – și soluțiile de digitalizare dezvoltate de instituție. Evenimentul a continuat seria începută la Craiova şi Constanţa.
Întâlnirea a reunit reprezentanți ai instituțiilor și autorităților publice centrale și locale, atât fizic, cât și online, oferind un cadru deschis pentru dialog, clarificări și schimb de bune practici.
Participanții au beneficiat de prezentări aplicate despre:
✔️ etapele de organizare și desfășurare a Concursului național;
✔️ corelarea concursurilor pe post cu noul mecanism de recrutare;
✔️ utilizarea platformei informatice dedicate;
✔️ instrumentele specifice noii metode de evaluare;
✔️ măsurile de sprijin puse la dispoziție de ANFP instituțiilor publice.

În acest context, au fost prezentate şi soluțiile digitale dezvoltate de ANFP pentru modernizarea proceselor administrative și pentru creșterea eficienței în gestionarea resurselor umane din sectorul public (SIMRU, E-ANFP).
Prezent la eveniment, Felix Cozma, președintele ANFP, a subliniat:  
„Participarea numeroasă de la Cluj‑Napoca arată deschiderea instituțiilor publice către un model de recrutare modern, transparent și orientat spre competențe. Concursul național este o investiție în profesionalizarea administrației și în consolidarea încrederii cetățenilor în serviciul public. Ne bucurăm să vedem implicare, întrebări pertinente și dorința reală de a aplica noile mecanisme în mod corect și eficient.”
Întâlnirea de la Cluj‑Napoca face parte din seria națională a sesiunilor de informare dedicate promovării Concursului național și sprijinirii instituțiilor publice în procesul de implementare. ANFP va continua organizarea acestor întâlniri în perioada următoare, pentru a asigura o tranziție coerentă și unitară către noul sistem de recrutare. Următoarele întâlniri planificate sunt:
· 26 februarie 2026 – Predeal;
· 05 martie 2026 – Timișoara;
· 24 martie 2026 – Iași.

Concursul național este o activitate în implementarea Jalonului 416 Concurs pilot și organizarea concursului național de recrutare a funcționarilor publici, Reforma 3 – Modernizarea managementului resurselor umane în sectorul public, Componenta C14. Buna guvernanță, din Planul Naţional de Redresare şi Rezilienţă (PNRR).
Buget: 8.000.000 EURO
Data începerii proiectului: decembrie 2022
Data finalizării proiectului: martie 2026



Date de contact: e-mail: concurs-national@anfp.gov.ro, telefon: 037411275

